**Șapte visuri**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu ești prințesa celor șapte visuri

pe care timpul mi le-a dăruit

în vremea când nu existau abisuri

de netrecut în somnu-mi liniștit.

În primul ... te-am găsit și dintr-odată

o lungă așteptare s-a sfârșit,

căci inima-mi, cu tine plină, toată,

în brațe de iubire te-a primit.

S-au derulat, în visuri următoare,

atâția ani în care ne-am iubit,

o fericire făr-asemănare,

și o iubire fără de sfârșit.

Doar unul n-am trăit din cele șapte:

cel ... de la răsărit, în care noi,

ne vom alege-o anumită noapte

și vom începe-un zbor etern, în doi.